Um Sambandið

Guðsteinn Einarsson stjórnarformaður Sambandsins sendi mér þetta bréf í tilefni af skrifum hér á vefnum um Samband íslenskra samvinnufélaga. Guðsteini þótti ekki farið rétt með.

- - -

Sæll Egill,

Ég sé að þú og hópur bloggar á þinni síðu, hefur verið að fjalla um örlög Sambands ísl. samvinnufélag undir fyrirsögninni “Sambandið víti til að varast”

Nú veit ég ekki hvaða víti þú er að tala um. Er það e.t.v. það að eigendur Sambandsins ákváðu á aðalfundi, þegar séð var að reksturinn gekk ekki upp, að semja við lánadrottna, selja eignir þess og greiða, þegar upp var gert 98% af skuldum? Er það eins og þú segir í fyrirsögninni “víti til að varast”? Er það “víti til að varast” að eigendur fyrirtækis í erfiðleikum tekur þá ábyrgu afstöðu að gera málin upp og greiða þeim sem lánað hafa til rekstrarins það sem þeir eiga? Er það skilningur þinn að það sé “víti til varnaðar” að hafa tryggt hagsmuni lánadrottna með þeim hætti? Spyr sá sem ekki veit!

Þeir sem töpuðu á þessu uppgjöri voru kaupfélögin, sem hefðu e.t.v. getað skotið undan eignum eins og vel þekkt er hér á landi, en gerðu ekki. Þá töpuðu þáverandi og fyrrverandi stjórnendur Sambandsins, framkvæmdastjórar og forstjórar áunnum eftirlaunaréttindum, þegar þeir féllu frá þeim kröfum sem þeir þó áttu skv. samningum.

Kaupfélögin töpuðu sínu með þessari aðgerð, töpuð því miður fé sem þau hefðu vel geta nýtt. Einstaklingar hinsvegar, áttu ekkert í Sambandinu, hvorki fyrr eða síðar og töpuðu því engu! Það voru engir einstaklingar “félagsmenn” í Sambandinu. Allt tal um tap “félagsmanna” byggist á þekkingarskorti á uppbyggingu og eðli kaupfélagana og Sambandsins.

Hefði ekki verið betra ef að stjórnendur bankana Landsbankans, Kaupþings og Glitnis hefðu tekið jafn ábyrga afstöðu eftir að fram komu miklar og ítrekaðar efasemdir um stöðu bankana og getu þeirra til þess að komast af? Hefði ekki verið betra fyrir land og þjóð að þeir hefðu hætt að taka við erlendum innlánum, selt eignir erlendis og greitt erlendar skuldir? Ætli einstaklingar, lífeyrissjóðir og fyrirtæki, þar m.t. Gift fjárfestingarfélag ehf væru ekki betur stödd fjárhagslega ef þessir aðilar hefðu sýnt ábyrgð í meðferð fjármuna annarra með sama hætti og Samvinnumenn á Íslandi gerðu þegar þeir völdu þá leið að gera Sambandið upp með samningum og tryggðu þannig að aðrir yrðu ekki fyrir tjóni?

Það er líka rétt að halda því til haga að Sambandið, kaupfélögin eða fyrirtæki þeim tengd seldu ekki einstaklingum í svokölluðum S-hóp eitt eða neitt. Ég veit ekki til þess að f.v. starfsmenn Sambandsins eða kaupfélaga hafi keypt eða fengið eignir Sambandsins án gjalds. Aðkoma Ólafs Ólafssonar að Samskipum var Sambandinu og kaupfélögunum alveg óviðkomandi. Ég veit ekki betur en að m.a. hafi þeir svokallaðir Hagkaupsbræður, Samherji, Olíufélagið og fleiri verið með Ólafi í þeirri för í upphafi, til þess að tryggja eðlilega samkeppni á flutningsmarkað. Varla teljast þessir aðilar hluti af Sambandinu eða S-hópnum.

Ég vænti þessi að þessi pistill verði birtur með jafn sýnlegum hætti á heimsíðu þinni eins og pistill þinn. Þá fylgir hér með sú ábending til þín að athuga betur forsendur fyrir umfjöllun um menn og málefni. Þó að einstaklingar fari mikið á blogginu þarf það ekki að byggjast á þekkingu á málefninu eins og fjölmörg dæmi sanna, m.a. umræðan um Sambandið, kaupfélögin og Gift, þar sem hver bullar upp í annan og þú birtir sem algildan sannleika.

Borgarnesi, 12. desember 2008.

Með vinsemd og virðingu,

Guðsteinn Einarsson

kaupfélagsstjóri og

stjórnarformaður Sambandsins.